የመድኃኒት ፋብሪካዎች የጥሬ ዕቃ እጥረትን ለመቀነስ የአየር ትራንስፖርትን እንደአማራጭ እየተጠቀሙ ነው
አዲስ አበባ። – በኮሮና ቫይረስ ምክንያት ከውጭ ሀገራት የሚገቡ የጥሬ ዕቃዎች እጥረት እንዳይፈጠር የአየር ትራንስፖርት ካርጎ አገልግሎትን በአማራጭነት እየተጠቀሙ መሆኑን የመድኃኒት ፋብሪካዎች አስታወቁ።
የኢትዮጵያ መድኃኒት ፋብሪካ ዋና ሥራ አስኪያጅ አቶ መሃመድ አብዱላሂ በተለይ ለአዲስ ዘመን እንደገለጹት፤ በአሁኑ ወቅት የጥሬ ዕቃ እጥረት በመኖሩ በኢትዮጵያ መድኃኒት በብዛት እየተመረተ አይደለም። በኮሮና ቫይረስ በሽታ ምክንያት የሚከሰተውን የመድኃኒት ፋብሪካውን የምርት ግብዓት እጥረት ለመቀነስ የአውሮፕላን የካርጎ ትራንስፖርት ሥርዓት እንደአማራጭ የሚወሰድበት ጊዜ አሁን ነው። ምንም እንኳን የአውሮፕላን ማጓጓዣው በዋጋ ደረጃ ውድ ቢሆንም የመርከብ እንቅስቃሴዎች ወደ ቀደሞው ሂደት እስኪመለሱ ድረስ ያለውን የግብዓት እጥረት ችግር ለመቋቋም የአውሮፕላን ትራንስፖርት ዋነኛ አማራጭ አድርገው በመጠቀም ላይ መሆናቸውን አስታውቀዋል። 
እንደ አቶ መሃመድ ገለጻ፤ ቀደም ባሉ ዓመታት በኢትዮጵያ ውስጥ የሚጥል በሽታ በተባባሰበት ወቅት እና ለበሽታው ማከሚያ የሚውሉ መድኃኒቶች በብዛት በሚያስፈልጉበት ጊዜ የኢትዮጵያ መድኃኒት ፋብሪካ የአውሮፕላን ካርጎ ትራንስፖርት ተጠቅሞ ግብዓቶችን በፍጥነት አስገብቷል። የተለያዩ መድኃኒት አምራቾችም ለአስቸኳይ ሕክምናዎች ከመርከብ ትራንስፖርት ባሻገር የአውሮፕላን ትራንስፖርትን በመጠቀም ምርቶችን ያስገቡባቸው ወቅቶች ነበሩ። በመሆኑም አገልግሎቱ ያልተቋረጠውን የኢትዮጵያ አየር መንገድን የካርጎ ትራንስፖርት በመጠቀም በአስቸጋሪው የኮሮና ቫይረስ ወቅት ሊከሰት የሚችለውን ከፍተኛ የመድኃኒት ምርት ጥሬ ዕቃዎችን እጥረት በመጠኑም ቢሆን መቋቋምይቻላል። 
የመድኃኒት ማምረቻ ግብዓቶች እጥረት በኢትዮጵያ መኖሩን የተናገሩት አቶ መሃመድ፤ በቀላሉ ማምረት የሚቻለው እና አነስተኛ ወጪ የሚጠይቀው ከስንዴ ዱቄት የሚዘጋጀው «ስታርች» የተሰኘው ንጥረ ነገር እንኳን በሀገር ውስጥ እንደማይገኝ ገልጸዋል። ችግሩ በአፍሪካ ደረጃ ያለ መሆኑን በማስታወስ በመድኃኒት ምርት ቴክኖሎጂ አድገዋል የተባሉት ግብፅ እና ደቡብ አፍሪካ ሀገራት እንኳን በርካታ ጥሬ ዕቃዎችን ከውጭ ሀገራት እንደሚያስገቡ ተናግረዋል። እንደ እርሳቸው፤ ኢትዮጵያ ውስጥ መድኃኒት የሚያመርቱ ፋብሪካዎች የተለያዩ ግብአቶቻቸውን የሚያስመጡት በአብዛኛው ከቻይና እና ከሌሎች የሩቅ ምሥራቅ ሀገራት ነው። በኢትዮጵያ የሚገኙ አምራቾች 95 በመቶውን የምርት ጥሬ ዕቃ ከውጭ ያስገባሉ። አሁን ደግሞ በተከሰተው የኮሮና ቫይረስ ምክንያት ጥሬ ዕቃ የማስገባት ሂደቱ ተስተጓጉሏል፤ ፋብሪካውም የግብዓት ምርቶችም በመርከብ እያስጫነ አይደለም። በመሆኑም ከውጭ ሀገራትም ምርቱን ለማስገባት የመርከብ ጉዞዎች ከኮሮና በሽታ በፊት ወደነበሩበት የተቀላጠፈ ሂደት እስኪመለሱ ድረስ በአማራጭነት የአየር ትራንስፖርትን በመጠቀም ላይ ይገኛል። 
በኢትዮጵያ የሚገኙ የመድኃኒት ፋብሪካዎች ቀድሞም ቢሆን የውጭ ምንዛሬ እጥረት በመኖሩ ከሁለት ወራት የበለጠ የጥሬ ዕቃ ክምችት እንደሌላቸው የገለጹት አቶ መሃመድ፣ ከዚህ በተጨማሪ በኮሮና ቫይረስ ምክንያት የሚፈጠረው የግብዓት እጥረት ለሥራቸው ፈታኝ ሁኔታ መፍጠሩ አይቀሬ መሆኑን ተናግረዋል። ለአብነት የኢትዮጵያ መድኃኒት ፋብሪካ በውጭ ምንዛሬ እና ጥሬ ዕቃ እጥረት ምክንያት ካሉት 10 የማምረቻ መስመሮች ሦስቱን ብቻ እያንቀሳቀሰ 35 በመቶውን ብቻ የማምረት አቅሙን ሲጠቀም ቆይቷል። በመሆኑም በችግሩ ላይ የኮሮና ቫይረስ ተጽእኖ ሲጨመር የምርት ሂደቱን የበለጠ ይጎዳዋል። በመሆኑም መንግሥት ለዘርፉ የሚያደርገውን የውጭ ምንዛሬ ቅድሚያ በማሳደግ የቅድሚያ ቅድሚያ ዕድል በመስጠት መድኃኒቶች በብዛት እንዲመረቱ ጥረቱን ማጠናከር አለበት። 
የመድኃኒት አምራች ኩባንያው ሜድቴክ ለአዲስ ዘመን በሰጠው መረጃ መሠረት፤ የአውሮፕላን ማጓጓዣው በዋጋ ደረጃ ውድ ቢሆንም የመርከብ እንቅስቃሴዎች ወደቀደሞው ሂደት እስኪመለሱ ድረስ ያለውን የግብዓት እጥረት ችግር ለመቋቋም የአውሮፕላን ትራንስፖርት ዋነኛ አማራጭ ተደርጓል። ኢትዮጵያ ውስጥ መድኃኒት የሚያመርቱ ፋብሪካዎች የተለያዩ ግብአቶቻቸውን የሚያስመጡት በአብዛኛው ቻይና እና ከሌሎች የሩቅ ምሥራቅ ሀገራት ነው። ሜድቴክም አብዛኛውን የመድኃኒት ማምረቻ ግብዓቶች ከሩቅ ምሥራቅ እንደሚመጡ ፋብሪካው አስታውቋል። ይሁንና በተከሰተው የኮሮና ቫይረስ ምክንያት ጥሬ ዕቃዎችን በመርከብ የማስገባቱ ሂደት በመስተጓጎሉ የአየር ትራንስፖርትን በአማራጭነት እየተጠቀመ ይገኛል። 
እንደ ሜድቴክ መረጃ ከሆነ፤ ከውጭ ሀገራትም ግብዓቶችን ለማስገባት እንዲቻል የመርከብ ጉዞዎች ከኮሮና በሽታ በፊት ወደነበሩነት የተቀላጠፈ ሂደት እስኪመለሱ ድረስ በአማራጭነት የአየር ትራንስፖርትን መጠቀሙ የመድኃኒት እጥረት እንዳይከሰት እንደሚያደርግና በወቅቱም መድረስ የሚገባቸው የሕክምና ዕቃዎች እና መድኃኒቶችን ለኅብረተሰቡ ለማድረስ ከሚደረግ ጥረት አኳያ የተወሰደ ዕርምጃ መሆኑን አስታውቋል። በመሆኑም አገልግሎቱ ያልተቋረጠውን የኢትዮጵያ አየር መንገድን የካርጎ ትራንስፖርት በመጠቀም በአስቸጋሪው የኮሮና ቫይረስ ወቅት ሊከሰት የሚችለውን ከፍተኛ የመድኃኒት ምርት ጥሬ ዕቃዎችን እጥረት በመጠኑም ቢሆን መቋቋም መቻሉን የመድኃኒት ፋብሪካዎቹ ገልጸዋል።አዲስ ዘመን ሚያዝያ 17/2012 ጌትነት ተስፋማርያም